Kisvárda Master Good: Nagy hal a hálóban - szon.hu
Kisvárda Master Good: Nagy hal a hálóban
2018.08.31 10:01
Artem Milevszkij és Révész Attila sportigazgató	- © Fotó: kisvardafc.hu
Kisvárda – Artem Milevszkij a Dinamo Kijev egyik alapembere volt, legutóbb Maradona klubjában játszott.
Újabb játékosokat igazolt a Kisvárda Master Good élvonalbeli focicsapata. Valóssá vált, amit korábban megemlítettünk: a klub leigazolta a 33 éves, 190 centis Artem Milevszkijt.
Világbajnokságon is játszott
A minszki születésű ukrán csatár egy plusz egy évre szerződött a csapathoz. Milevszkij 2002 és 2013 között a Dinamo Kijevben játszott, 178 bajnoki mérkőzésen 57 gólt szerzett, az ukrán sztárklubbal szerepelt a Bajnokok Ligája főtábláján.
A kijevi évek után következett a török Gazientepspor (2013-2014), onnan a horvát Hajduk Split (2014-2015) játékosa lett, majd Romániában a Concordia (2016) színeiben folytatta. Onnan az orosz Tosznóhoz igazolt, legutóbb pedig a fehérorosz Dinamo Breszt játékosa volt, amely klubnak jelenleg Diego Maradona az elnöke…
A magyar NB I.-ben a Mol Vidi játékosa, Danko Lazovics mellett immár Milevszkij a másik olyan futballista, aki pályára lépett világbajnokságon. A kisvárdaiak új szerzeménye a 2006-os vb-n a negyeddöntőig jutott ukrán válogatottban a Szaúd-Arábia elleni csoportmeccsen (4–0) játszott, azon a meccsen az aranylabdás Andrij Sevcsenko cseréjeként állt be. A 2012-es lengyel-ukrán rendezésű Európa-bajnokságon is játszott mindhárom csoportmeccsen, a svédek (2–1-re nyertek) és a franciák (0–2) ellen csereként 9, illetve 30, az angolok (0–1) ellen kezdőként 77 percet.
Ezen a meccsen ő adta a passzt Marko Devicsnek, aki hiába juttatta a labdát a gólvonal mögé, azt az alapvonalnál szolgálatot teljesítő játékvezető, Vad István nem vette észre, így Kassai Viktor nem ítélt gólt. Csapattársa volt a válogatottban és a Dinamo Kijevben is a Ferencváros jelenlegi edzője, Szerhij Rebrov is.
Kisvárdán is akadt ismerőse, hiszen az akadémiai edzőként dolgozó Bodnár Lászlóval is futballozott együtt Kijevben – a két korábbi csapattárs boldogan ölelkezett össze a kisvárdai találkozáskor.
Kolozsvári játékos is érkezett
Artem Milevszkij az ukrán válogatottban 50 alkalommal lépett pályára, 8 gólt szerzett. Ugyancsak Kisvárdára írt alá a román Sergiu Negrut, az ő szerződtetése is csütörtökön vált publikussá. A 25 éves, kolozsvári születésű csatár magyar felmenőkkel is rendelkezik, 2010 és 2017 között a CFR Cluj csapatában játszott.
Címkék: Artem Milevszkij, igazolás, játékos, Kisvárda Master Good